PMRC
A PMRC (teljes nevén Parents Music Resource Center) egy amerikai testület volt, melyet 1985-ben alapítottak azzal a kifejezett céllal, hogy a gyermekek zenehallgatási szokásai felett a szülők kontrollját erősítsék.

A testületet befolyásos amerikai politikusok és üzletemberek feleségei hozták létre: 
Tipper Gore (férje Al Gore szenátor, az Amerikai Egyesült Államok későbbi alelnöke), 
Susan Baker (férje James Baker a Reagan-kormány pénzügyminisztere), 
Pam Howar (férje Raymond Howar, washingtoni ingatlanbefektető), 
Sally Nevius (férje John Nevius, Washington D.C. Városi Tanácsának egykori elnöke).

A PMRC elérte, hogy az erőszakos, kábítószeres vagy szexuális témájú dalszövegeket tartalmazó hanghordozókra a lemezkiadók figyelmeztető matricákat ragasszanak „Explicit Lyrics, Parental Advisory” (magyarul kb.: Szókimondó szövegek, szülői felügyelettel) felirattal. Az ügyben 1985. szeptemberében az Amerikai Szenátus meghallgatást tartott, melyen a PMRC vádjai ellen több zenész is felszólalt (Dee Snider, Frank Zappa, John Denver). A PMRC tevékenységéről a VH1 zenecsatorna készített dokumentumfilmet Warning: Parental Advisory címmel 2002-ben.

Az Egyesült Államokban sok lemezbolt elutasította a felcímkézett albumok árusítását (a legfontosabb ezek közül a Wal-Mart), más helyeken pedig csak felnőttek vásárolhatták meg őket. Többek között Frank Zappa Grammy-díjas albuma, a Jazz from Hell is figyelmeztető matricát kapott, feltehetően a "G-Spot Tornado" (G-pont tornádó) című dal miatt, pedig a nagylemez teljes egészében instrumentális dalok gyűjteménye, egyáltalán nincs a daloknak szövege.

A Piszkos Tizenöt 
A PMRC kiadott egy listát a szerintük legkifogásolhatóbb 15 dallal, melyet a „Piszkos tizenöt”-nek neveztek el.

Fordítás 

Könnyűzene
Zeneipar